Pinkie in die lug, kom drink tee in LangstraatLady Bonin’s Tea. Foto: Claire Gunn Fotografie Kapenaars kan nou pinkie in die lug in die bekende Langstraat ook ŉ koppie tee geniet. Sedert die opening vroeër vandeesmaand van Lady Bonin’s Tea, Jessica Bonin se teekroeg in Kaapstad se middestad, stroom inwoners en toeriste na dié unieke winkel wat ŉ ervaring soos min en verskillende wegneemteedrankies te koop bied. Volgens Jessica wil dié knus teewinkel mense se persepsies oor tee verander. Sy vertel die teekroeg is ŉ konsep waaroor sy al ŉ geruime tyd dink. “Ek het so ses jaar gelede met die idee vorendag gekom, maar moes wag vir die mark om gereed te kom vir dié produk.” Sy sê sy wil met dié kroeg vir tee doen wat die restaurantbedryf vir koffie gedoen het. “Ek hou baie van die konsep van wegneemkoffie, maar omdat ek nie ŉ koffiedrinker is nie, sou ek graag lekker wegneemtee wou bestel,” verduidelik sy. Jessica voeg by sy wil ook mense inlig oor die wonderlike voordele wat die drink van tee kan inhou, sowel as die voedingswaarde daarvan. “Tee kan jou kanse op ŉ hartaanval verklein, dit kan jou meer stamina gee wanneer jy oefen en die antioksidante in tee kan selfs sommige soorte kanker beveg. Tee hidreer ook die liggaam en kan jou kanse op siektes soos Parkinson se siekte verminder.” Jessica voer meestal van haar tee in van China, Japan en Indië, maar ondersteun ook plaaslike ondernemings wat tee verbou. “Hoewel my grootste verskaffer in dié stadium China is, is dit vir my belangrik om ook dwarsoor Suid-Afrika plaaslike ondernemings te ondersteun.” Lady Bonin’s Tea het tans 13 verskillende soorte wegneemtee, en meer as 40 verskillende soorte wat sy versprei aan kleinhandelwinkels. “Ek probeer nie mense se gedrag verander nie, ek probeer ŉ alternatief skep vir mense wat eerder tee verkies. Sover doen die restaurant goed, omdat mense nog nuuskierig is oor die konsep, maar ek dink dit is beslis baie volhoubaar.” Besoek Lady Bonin’s Tea se Facebook-blad.